ประกาศกระทรวงพาณิชย์ เรื่อง การใช้เครื่องวัดความชื้นข้าวในการซื้อขายหรือจำหน่ายข้าวเปลือก
ประกาศกระทรวงพาณิชย์
ประกาศกระทรวงพาณิชย์
เรื่อง
การใช้เครื่องวัดความชื้นข้าวในการซื้อขายหรือจำหน่ายข้าวเปลือก
 

ตามที่กระทรวงพาณิชย์ได้ออกประกาศกระทรวงพาณิชย์
เรื่อง การใช้เครื่องวัดความชื้นข้าวในการซื้อขายหรือจำหน่ายข้าวเปลือก พ.ศ. ๒๕๕๔
ลงวันที่ ๑ มีนาคม พ.ศ. ๒๕๕๔ เพื่อให้การซื้อขายหรือจำหน่ายข้าวเปลือกที่มีความชื้นได้มาตรฐานและเกิดความเป็นธรรมในการคำนวณราคาซื้อขายหรือจำหน่ายข้าวเปลือกมากขึ้น
ไปแล้ว นั้น

เพื่อให้เกษตรกรผู้ปลูกข้าวได้รับความเป็นธรรมในการซื้อขายหรือจำหน่ายข้าวเปลือกที่มีความชื้นได้มาตรฐานและเพื่อประโยชน์ในการคำนวณราคาซื้อขายหรือจำหน่ายข้าวเปลือก
รวมทั้งสอดคล้องกับสภาพการณ์ในการซื้อขายหรือจำหน่ายข้าวเปลือกในปัจจุบัน อาศัยอำนาจตามความในมาตรา ๕ และมาตรา ๑๐
แห่งพระราชบัญญัติมาตราชั่งตวงวัด พ.ศ. ๒๕๔๒ ซึ่งแก้ไขเพิ่มเติมโดยพระราชบัญญัติมาตราชั่งตวงวัด (ฉบับที่ ๓) พ.ศ. ๒๕๕๗
และมาตรา ๒๕ วรรคสองแห่งพระราชบัญญัติมาตราชั่งตวงวัด พ.ศ. ๒๕๔๒
รัฐมนตรีว่าการกระทรวงพาณิชย์โดยคำแนะนำของคณะกรรมการชั่งตวงวัด
ออกประกาศไว้ดังต่อไปนี้

ข้อ ๑[๑] ประกาศนี้ให้ใช้บังคับเมื่อพ้นกำหนดหกสิบวันนับแต่วันประกาศในราชกิจจานุเบกษาเป็นต้นไป

ข้อ ๒ ให้ยกเลิกประกาศกระทรวงพาณิชย์ เรื่อง
การใช้เครื่องวัดความชื้นข้าวในการซื้อขายหรือจำหน่ายข้าวเปลือก พ.ศ. ๒๕๕๔
ลงวันที่ ๑ มีนาคม พ.ศ. ๒๕๕๔

ข้อ ๓ ประกาศนี้ให้ใช้บังคับกับผู้ได้รับอนุญาตให้ประกอบการค้าข้าวประเภทสีข้าวและประเภทท่าข้าวตามพระราชบัญญัติการค้าข้าว
พุทธศักราช ๒๔๘๙

ข้อ ๔ ให้ผู้ได้รับอนุญาตประกอบการค้าข้าวตามข้อ
๓ ที่ทำการซื้อขายหรือจำหน่ายข้าวเปลือกในทุกท้องที่ทั่วราชอาณาจักร
ต้องทำการวัดความชื้นข้าวเปลือกโดยใช้เครื่องวัดความชื้นข้าวในการซื้อขายหรือจำหน่ายข้าวเปลือกทุกครั้ง
การใช้เครื่องวัดความชื้นข้าวตามวรรคหนึ่ง
ต้องใช้เครื่องวัดความชื้นข้าวที่มีการให้คำรับรองแล้วจากพนักงานเจ้าหน้าที่ของสำนักงานกลางหรือสำนักงานสาขา

ข้อ ๕ ขณะทำการวัดความชื้นข้าวเปลือกเพื่อทำการซื้อขายหรือจำหน่าย
ต้องจัดวางเครื่องวัดความชื้นข้าวในลักษณะที่ให้บุคคลที่เกี่ยวข้องกับการวัดทุกฝ่ายสามารถเห็นค่าปริมาณความชื้นให้ชัดเจนพร้อมกัน

ข้อ ๖ ผู้ใดไม่ใช้มาตราชั่งตวงวัดในระบบเมตริกทำการวัดความชื้นข้าวเปลือกในการซื้อขายหรือจำหน่ายข้าวเปลือก
ต้องระวางโทษปรับไม่เกินห้าพันบาท ตามมาตรา ๖๗ แห่งพระราชบัญญัติมาตราชั่งตวงวัด
พ.ศ. ๒๕๔๒ ซึ่งแก้ไขเพิ่มเติมโดยพระราชบัญญัติมาตราชั่งตวงวัด (ฉบับที่ ๓) พ.ศ.
๒๕๕๗ และกรณีไม่ใช้เครื่องวัดความชื้นข้าวเปลือกในการซื้อขายหรือจำหน่ายข้าวเปลือกตามข้อ ๔ หรือฝ่าฝืนไม่ปฏิบัติตามข้อ ๕
ของประกาศนี้ ต้องระวางโทษจำคุกไม่เกินหกเดือน หรือปรับไม่เกินสองหมื่นบาท หรือทั้งจำทั้งปรับ
ตามมาตรา ๗๐ แห่งพระราชบัญญัติมาตราชั่งตวงวัด พ.ศ. ๒๕๔๒ ซึ่งแก้ไขเพิ่มเติม โดยพระราชบัญญัติมาตราชั่งตวงวัด
(ฉบับที่ ๓) พ.ศ. ๒๕๕๗


ประกาศ ณ วันที่ ๑๙ มิถุนายน พ.ศ. ๒๕๖๐
อภิรดี ตันตราภรณ์
รัฐมนตรีว่าการกระทรวงพาณิชย์







พิมพ์มาดา/อัญชลี/จัดทำ
๑๔ กรกฎาคม
๒๕๖๐













[๑] ราชกิจจานุเบกษา
เล่ม ๑๓๔/ตอนพิเศษ ๑๗๙ ง/หน้า ๕๐/๑๒ กรกฎาคม ๒๕๖๐